૧૯૭૪ની ૭ ઑગસ્ટની વહેલી સવારે એ વખતે વિશ્વની સૌથી ઊંચી ઇમારત એવા વર્લ્ડ ટ્રેડ સેન્ટરની નીચે સેંકડો લોકોનાં ટોળાં જામ્યાં હતાં. સૌની નજર આકાશ તરફ મંડાયેલી હતી અને એકશ્વાસે ઉપર આકાર લઈ રહેલી અભૂતપૂર્વ ઘટના ફાટી આંખે નિહાળી રહ્યા હતા. જમીનથી ૧૩૬૨ ફીટ ઊંચે, ૧૧૦ માળ ઊંચા વર્લ્ડ ટ્રેડ સેન્ટરના ટ્વિન ટાવર્સની અગાસીઓની વચ્ચે ધાતુના દોરડા પર એક જાંબાઝ ચાલી રહ્યો હતો. જી હા, કોઈ પણ જાતની સલામતીની વ્યવસ્થા કર્યા વિના હાથમાં ૨૬ ફીટ લાંબી અને ૨૫ કિલોગ્રામ વજનની પાઇપ રાખીને માત્ર દોઢ-બે ઇંચ પહોળા દોરડા પર બૅલૅન્સ રાખીને એ જાંબાઝે ટ્વિન ટાવર વચ્ચેના બસો ફીટના અંતર પર ચાલી બતાવ્યું. એ પણ એક વાર નહીં, ચચ્ચાર વાર. સતત ૪૫ મિનિટ સુધી. ગાંડપણની ચરમસીમા જેવું એ પરાક્રમ કરનારો ફરેલ ખોપડી શખ્સ હતો ફ્રાન્સનો પચીસ વર્ષનો જુવાનિયો ફિલિપ પેતી (Philippe Petit).